title: Regulamentul de punere în aplicare (UE) 2019/1140 al Comisiei din 3 iulie 2019 de stabilire a modelelor pentru rapoartele de control și rapoartele anuale de audit privind instrumentele financiare puse în aplicare de BEI și de alte instituții financiare internaționale în care un stat membru este acționar în conformitate cu Regulamentul (UE) nr. 1303/2013 al Parlamentului European și al Consiliului

text:
                  4.7.2019

                  RO

                  Jurnalul Oficial al Uniunii Europene

                  L 180/15

         REGULAMENTUL DE PUNERE ÎN APLICARE (UE) 2019/1140 AL COMISIEI
         din 3 iulie 2019
         de stabilire a modelelor pentru rapoartele de control și rapoartele anuale de audit privind instrumentele financiare puse în aplicare de BEI și de alte instituții financiare internaționale în care un stat membru este acționar în conformitate cu Regulamentul (UE) nr. 1303/2013 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), astfel cum a fost modificat prin Regulamentul (UE, Euratom) 2018/1046 al Parlamentului European și al Consiliului (2), în special articolul 40 alineatul (1) al patrulea paragraf,
         după consultarea Comitetului de coordonare pentru fondurile structurale și de investiții europene,
         întrucât:

                     (1)

                     Articolul 40 alineatul (1) al treilea paragraf din Regulamentul (UE) nr. 1303/2013, astfel cum a fost modificat prin Regulamentul (UE, Euratom) 2018/1046, stabilește cerința ca BEI și alte instituții financiare internaționale în care un stat membru este acționar să furnizeze autorităților desemnate în conformitate cu articolul 124 din regulamentul respectiv și cu articolul 65 din Regulamentul (UE) nr. 1305/2013 al Parlamentului European și al Consiliului (3) un raport de control cu fiecare cerere de plată, pe de o parte, și Comisiei și autorităților desemnate, un raport anual de audit întocmit de auditorii externi ai acestora, pe de altă parte.

                     (2)

                     Pentru a se asigura consecvența, calitatea și transmiterea la timp a informațiilor care urmează să fie furnizate de BEI sau de alte instituții financiare internaționale în care un stat membru este acționar către autoritățile desemnate și către Comisie, în special având în vedere termenul de prezentare a raportului menționat la articolul 127 alineatul (5) din Regulamentul (UE) nr. 1303/2013 și la articolul 9 alineatul (2) din Regulamentul (UE) nr. 1306/2013 al Parlamentului European și al Consiliului (4), ar trebui stabilit un format standard care să prevadă cerințe uniforme privind structura, calendarul și conținutul informațiilor atât pentru raportul de control, cât și pentru raportul anual de audit.

                     (3)

                     Pentru a permite autorităților desemnate să își îndeplinească obligațiile în ceea ce privește verificările, controalele și auditurile, este oportun ca BEI sau alte instituții financiare internaționale în care un stat membru este acționar să furnizeze documentele necesare autorităților desemnate.

                     (4)

                     Pentru a se asigura că autoritățile desemnate pot utiliza în mod eficace noile dispoziții care se aplică de la 2 august 2018 în conformitate cu articolul 282 din Regulamentul (UE, Euratom) 2018/1046, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,

               ADOPTĂ PREZENTUL REGULAMENT:

            Articolul 1
            Model pentru raportul de control
            Raportul de control menționat la articolul 40 alineatul (1) al treilea paragraf din Regulamentul (UE) nr. 1303/2013 se întocmește în conformitate cu modelul stabilit în anexa I la prezentul regulament.

            Articolul 2
            Model pentru raportul anual de audit
            Raportul anual de audit menționat la articolul 40 alineatul (1) al treilea paragraf din Regulamentul (UE) nr. 1303/2013 se întocmește în conformitate cu modelul stabilit în anexa II la prezentul regulament și se transmite autorităților desemnate și Comisiei până la data de 31 decembrie care urmează după sfârșitul exercițiului contabil de referință.

            Articolul 3
            Documente necesare pentru verificări și audit
            BEI sau alte instituții financiare internaționale în care un stat membru este acționar furnizează autorităților desemnate toate documentele necesare pentru îndeplinirea de către aceste autorități a obligațiilor prevăzute la articolul 125 alineatul (5) și la articolul 127 din Regulamentul (UE) nr. 1303/2013, precum și la articolul 9 și la articolul 59 alineatul (1) din Regulamentul (UE) nr. 1306/2013.

            Articolul 4
            Intrare în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 iulie 2019.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 320.

            (2)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

            (3)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).

            (4)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).

            ANEXA I

               Model pentru raportul de control

                        A.

                        Raport de control referitor la cererea de plată adresată Comisiei: [referință] [data prevăzută]

                        B.

                        Data cererii de raport de control a statului membru (cu cel puțin două luni înainte de data prevăzută la punctul A de mai sus): [data]

                        C.

                        Perioada de referință:

                                    1.

                                    Suma totală a plăților către destinatarii finali și, în cazurile menționate la articolul 37 alineatul (7) din Regulamentul (UE) nr. 1303/2013, a plăților în favoarea destinatarilor finali, cu indicarea separată a fondurilor ESI și a contribuțiilor naționale publice și private.

                                    2.

                                    Valoarea totală a resurselor angajate pentru contractele de garantare, indiferent dacă sunt datorate sau deja scadente, în vederea onorării posibilelor solicitări ale garanției pentru acoperirea pierderilor, calculate pe baza unei evaluări prudente ex ante a riscurilor, acoperind un număr mare de noi împrumuturi subiacente sau alte instrumente de risc pentru noi investiții în destinatarii finali, cu indicarea separată a fondurilor ESI și a contribuțiilor naționale publice și private.

                                    3.

                                    Cuantumul total al costurilor de gestionare suportate și/sau al comisioanelor de gestionare plătite de instrumentul financiar, cu indicarea separată a fondurilor ESI și a contribuțiilor naționale publice și private.

                                    4.

                                    Stadiul punerii în aplicare a strategiei de investiții sau a documentelor echivalente, astfel cum sunt definite în acordul de finanțare.

                                    5.

                                    Analiza progreselor: volumul sumelor angajate din programul operațional și plățile către intermediarii financiari.

                                    6.

                                    Activități de monitorizare și de urmărire subsecventă.

                                    7.

                                    Nivelul dobânzilor și al altor câștiguri care pot fi atribuite sprijinului din partea fondurilor ESI plătit pentru instrumentele financiare menționate la articolul 43 din Regulamentul (UE) nr. 1303/2013.

                                    8.

                                    Nivelul resurselor restituite instrumentelor financiare din investiții sau din disponibilizări ale resurselor angajate pentru contracte de garantare, inclusiv rambursările și câștigurile de capital și alte venituri sau profituri, precum dobânzile, comisioanele de garantare, dividendele, câștigurile de capital sau orice alte venituri generate de investiții, care pot fi atribuite sprijinului din fondurile ESI, astfel cum se menționează la articolul 44 din Regulamentul (UE) nr. 1303/2013.

                  Anexă: lista tranzacțiilor către destinatarii finali care au primit sprijin prin instrumentul financiar, a căror sumă ar trebui să corespundă cuantumurilor menționate la punctele 1 și 2 de mai sus, precum și defalcarea detaliată per instrument financiar a cuantumurilor menționate la punctul 3 de mai sus.

            ANEXA II

               Model pentru raportul anual de audit

            1.   INTRODUCERE
            1.1.   Identificarea societății de audit externe care a fost implicată în elaborarea raportului.
            1.2.   Perioada de referință (de exemplu: de la 1 iulie N-1 până la 30 iunie N)
            1.3.   Identificarea instrumentului (instrumentelor) financiar(e)/mandatului (mandatelor) și programului (programelor) operațional(e) sau a programului (programelor) de dezvoltare rurală vizat(e) în raportul de audit. Identificarea acordului de finanțare la care se referă raportul (denumit în continuare „acordul de finanțare”).
            2.   AUDITAREA SISTEMELOR DE CONTROL INTERNE APLICATE DE BEI/FEI SAU DE ALTE INSTITUȚII FINANCIARE INTERNAȚIONALE
            Rezultatele auditului extern al sistemului de control intern al BEI sau al altor instituții financiare internaționale (IFI) în care un stat membru este acționar, care evaluează structura și eficacitatea acestui sistem de control intern și care include următoarele elemente:

                        2.1.

                        Procesul de acceptare a mandatului.

                        2.2.

                        Procesul de evaluare și selectare a intermediarilor financiari: evaluarea formală și a calității.

                        2.3.

                        Procesul de aprobare a tranzacțiilor cu intermediari financiari și semnarea acordurilor de finanțare relevante.

                        2.4.

                        În cazul contribuției financiare la instrumentele financiare instituite la nivelul Uniunii, inclusiv la instrumentele din cadrul inițiativei pentru IMM-uri și în cazul combinării fondurilor ESI/FEIS în temeiul articolului 39a din Regulamentul (UE) nr. 1303/2013, procesul de instituire a instrumentului în conformitate cu normele definite la articolele relevante [de exemplu, articolul 39, articolul 39a din Regulamentul (UE) nr. 1303/2013].

                        2.5.

                        Procesele de monitorizare a intermediarilor financiari în ceea ce privește:

                                    2.5.1.

                                    raportarea de către intermediarii financiari;

                                    2.5.2.

                                    păstrarea evidențelor;

                                    2.5.3.

                                    plățile către destinatarii finali;

                                    2.5.4.

                                    eligibilitatea sprijinului acordat destinatarilor finali;

                                    2.5.5.

                                    comisioanele de gestionare și costurile suportate de intermediarii financiari;

                                    2.5.6.

                                    cerințele de vizibilitate;

                                    2.5.7.

                                    punerea în aplicare a cerințelor în materie de ajutoare de stat de către intermediarii financiari, iar în cazul FEADR (parțial scutit de aplicarea normelor în materie de ajutoare de stat), punerea în aplicare a cerințelor specifice fondului, inclusiv a normelor privind cumulul ajutoarelor, atunci când este cazul;

                                    2.5.8.

                                    tratamentul diferențiat al investitorilor, dacă este cazul;

                                    2.5.9.

                                    conformitatea cu cerințele în materie de impozitare de la articolul 38 din Regulamentul (UE) nr. 1303/2013, astfel cum a fost actualizat prin Regulamentul (UE) 2018/1046.

                        2.6.

                        Sisteme de procesare a plăților primite de la autoritatea de management.

                        2.7.

                        Sisteme de calcul și plată a sumelor aferente costurilor și comisioanelor de gestionare.

                        2.8.

                        Sisteme de procesare a plăților către intermediari financiari.

                        2.9.

                        Sisteme de procesare a dobânzilor și a altor câștiguri generate de sprijinul din partea fondurilor ESI pentru instrumentele financiare.

                  În legătură cu punctele 2.1-2.4 de mai sus, în urma prezentării primului raport anual de audit: informații numai cu privire la actualizările sau modificările procedurilor sau ale dispozițiilor în vigoare și evaluarea acestora pentru rapoartele anuale ulterioare.
            În legătură cu punctele 2.5-2.9 de mai sus: rezultatele testelor de audit privind sistemele și procesele interne aplicabile relevante.

                        2.10.

                        La încheiere, următoarele elemente trebuie incluse în ultimul raport anual de audit, în plus față de elementele menționate la punctele 2.1-2.9 de mai sus:

                                    2.10.1.

                                    utilizarea unui tratament diferențiat al investitorilor;

                                    2.10.2.

                                    coeficientul de multiplicare realizat în comparație cu coeficientul de multiplicare convenit în acordurile de garantare pentru instrumentele financiare care oferă garanții;

                                    2.10.3.

                                    cuantumul subvențiilor capitalizate ale ratei dobânzii sau al contribuțiilor capitalizate la comisioanele de garantare, în conformitate cu articolul 42 alineatul (1) litera (c) din Regulamentul (UE) nr. 1303/2013;

                                    2.10.4.

                                    cuantumul costurilor și comisioanelor de gestionare capitalizate, în conformitate cu articolul 42 alineatul (2) din Regulamentul (UE) nr. 1303/2013;

                                    2.10.5.

                                    cuantumul contribuției programului plătite într-un cont de garanție, în conformitate cu articolul 42 alineatul (3) din Regulamentul (UE) nr. 1303/2013;

                                    2.10.6.

                                    utilizarea dobânzilor și a altor câștiguri care pot fi atribuite sprijinului din partea fondurilor ESI plătit pentru instrumentele financiare, în conformitate cu articolul 43 din Regulamentul (UE) nr. 1303/2013;

                                    2.10.7.

                                    utilizarea resurselor returnate instrumentelor financiare, care pot fi atribuite sprijinului din fondurile ESI, până la sfârșitul perioadei de eligibilitate și a procedurilor instituite pentru utilizarea acelor resurse după sfârșitul perioadei de eligibilitate în conformitate cu articolele 44 și 45 din Regulamentul (UE) nr. 1303/2013.

                  3.   CONCLUZIILE AUDITULUI
            3.1.   Concluzii referitoare la posibilitatea ca firma de audit extern să ofere o asigurare rezonabilă cu privire la structura și eficacitatea sistemului de control intern instituit de BEI sau de alte IFI, în care este acționar un stat membru, în conformitate cu normele aplicabile, având în vedere elementele menționate în secțiunea 2.
            3.2.   Constatări și recomandări rezultate din activitatea de audit desfășurată
            Punctele 3.1 și 3.2 se bazează pe rezultatele activității de audit menționate în secțiunea 2 și, după caz, țin seama de rezultatele altor activități de audit de la nivel național sau de la nivelul Uniunii efectuate în legătură cu același organism care pune în aplicare instrumente financiare și/sau cu același mandat pentru instrumente financiare.


title: Regulamentul de punere în aplicare (UE) 2019/1141 al Comisiei din 3 iulie 2019 de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak

text:
                  4.7.2019

                  RO

                  Jurnalul Oficial al Uniunii Europene

                  L 180/20

         REGULAMENTUL DE PUNERE ÎN APLICARE (UE) 2019/1141 AL COMISIEI
         din 3 iulie 2019
         de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1210/2003 al Consiliului din 7 iulie 2003 privind anumite restricții specifice în relațiile economice și financiare cu Irak și de abrogare a Regulamentului (CE) nr. 2465/96 (1), în special articolul 11 litera (b),
         întrucât:

                     (1)

                     Anexa III la Regulamentul (CE) nr. 1210/2003 cuprinde lista organismelor publice, a corporațiilor și a agențiilor, a persoanelor fizice și juridice, a organismelor și a entităților fostului guvern irakian care, în temeiul regulamentului menționat, fac obiectul înghețării fondurilor și a resurselor economice care se aflau în afara Irakului la data de 22 mai 2003.

                     (2)

                     La 28 iunie 2019, Comitetul pentru sancțiuni al Consiliului de Securitate al Organizației Națiunilor Unite a hotărât să elimine treisprezece mențiuni de pe lista persoanelor sau a entităților cărora ar trebui să li se aplice înghețarea fondurilor și a resurselor economice.

                     (3)

                     Prin urmare, anexa III la Regulamentul (CE) nr. 1210/2003 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa III la Regulamentul (CE) nr. 1210/2003 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 iulie 2019.

                  Pentru Comisie,

                  Pentru Președinte,

                  Șefa Serviciului Instrumente de Politică Externă

            (1)  JO L 169, 8.7.2003, p. 6.

            ANEXĂ
            În anexa III la Regulamentul (CE) nr. 1210/2003 al Consiliului, se elimină următoarele mențiuni:

                                       „6.

                                       AGRICULTURAL NATIONAL ESTABLISHMENT IN ABU-GREIB. Adresă: Baghdad International Airport, General Street, Baghdad, Iraq.”

                                       „14.

                                       ANIMAL HEALTH DEPARTMENT. Adresă: P.O. Box 22055, Al-Shaikh Omar Street, Baghdad, Iraq.”

                                       „15.

                                       ARAB IRAQI COMPANY FOR LIVESTOCK DEVELOPMENT. Adresă: P.O. Box 29041, Baghdad, Iraq.”

                                       „38.

                                       GENERAL AGRICULTURAL ESTABLISHMENT IN DALMAG. Adresă: Ahrar, Kut, Iraq.”

                                       „39.

                                       GENERAL AGRICULTURAL ORGANISATION IN KHALIS. Adresă: P.O. Box 564, Al-Khalis, Diala Muhafadha, Al-Khalis, Iraq.”

                                       „40.

                                       GENERAL ESTABLISHMENT FOR AGRICULTURAL ORGANISATIONS. Adresă: P.O. Box 21015, Battawin, Baghdad, Iraq.”

                                       „47.

                                       GENERAL ESTABLISHMENT FOR STATE FARMS. Adresă: P.O. Box 21035, General Ramadi Street, entrance of Agaruf Street, Baghdad, Iraq.”

                                       „88.

                                       NAHRAWAN AGRICULTURAL ESTABLISHMENT. Adresă: P.O. Box 20195, New Baghdad, Nahrawan, Baghdad, Iraq.”

                                       „112.

                                       STATE AGRICULTURAL ESTABLISHMENT IN ISHAQI. Adresă: Dujail – Salah Eldin, Iraq.”

                                       „113.

                                       STATE AGRICULTURAL ESTABLISHMENT IN MUSSAYIB. Adresă: Mussayib Establishment, Babylon, Iraq.”

                                       „155.

                                       STATE ESTABLISHMENT OF AGRICULTURE IN DUJAILA/DUJAILA AGROINDUSTRIAL COMPLEX. Adresă: P.O. Box Aioroba, K 29 Oroba, Kut, Iraq.”

                                       „174.

                                       STATE ORGANISATION FOR ANIMAL PRODUCTION. Adresă: Zafaraniya Area, near Post Office, Baghdad, Iraq; P.O. Box 3073, Karadde Charkieya/Erkhaita, Baghdad, Iraq.”

                                       „180.

                                       STATE ORGANISATION FOR FISHERIES [alias (a) STATE FISHERIES ORGANISATION, (b) STATE ENTERPRISE FOR SEA FISHERIES, (c) STATE ENTERPRISE FOR INLAND FISHERIES]. Adrese: (a) P.O. Box 3296, near Aqaba Bin Nafa Square, Baghdad, Iraq; (b) P.O. Box 260, Basrah, Iraq.”